Diari Oficial de la Generalitat Valenciana


Sumari del DOGV 4644, del 04-12-2003 (2003/12526)

ORDE de 18 de novembre de 2003, de la Conselleria de Benestar Social, per la qual es convoquen ajudes de servicis socials especialitzats dona per a entitats sense ànim de lucre, destinades a la realització en l'exercici de 2004 de programes i/o activitats relacionats amb els fins de la Direcció General de la Dona, en el marc del Pla d'Igualtat d'Oportunitats del Govern Valencià.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4644

Data del DOGV
:   04-12-2003

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2003/12891


Data del document
:   18-11-2003

Organisme emissor
:   Conselleria de Benestar Social

Tipus de document
:   Ordre

Anàlisi jurídica

 Descriptors 

:   * suport econòmic
    * ajuda pública
    * societat sense fins de lucre
    * integració social
    * dona
    * aprenentatge professional

ORDE de 18 de novembre de 2003, de la Conselleria de Benestar Social, per la qual es convoquen ajudes de servicis socials especialitzats dona per a entitats sense ànim de lucre, destinades a la realització en l'exercici de 2004 de programes i/o activitats relacionats amb els fins de la Direcció General de la Dona, en el marc del Pla d'Igualtat d'Oportunitats del Govern Valencià. [2003/X12776]
  
La Direcció General de la Dona de la Conselleria de Benestar Social, és l'òrgan directiu a qui correspon, segons el Decret 120/2003, d'11 de juliol, del Consell de la Generalitat, pel qual s'aprova el Reglament Orgànic i Funcional de la Conselleria de Benestar Social, entre altres funcions, les d'elaborar, de promoure i d'executar les mesures per a fer efectiu el principi d'igualtat de l'home i la dona en tots els àmbits de la vida política, econòmica, cultural, social i laboral de la Comunitat Valenciana.
  
El Pla d'Actuació del Govern de la Generalitat Valenciana per a la Igualtat d'Oportunitats entre Hòmens i Dones 2001-2004 recull entre els seus objectius ?Promoure la Igualtat d'oportunitats de forma normalitzada i integral, procurant la implicació de tots els agents públics i privats?, així com ?Promoure el desenrotllament d'entitats formatives que impulsen la inserció laboral i social de les dones amb risc d'exclusió social». (Àrea IX)
  
Per a regular i fer efectiu el principi d'igualtat de dones i hòmens a la Comunitat Valenciana, el Govern Valencià va aprovar la Llei 9/2003, de 2 d'abril, de la Generalitat Valenciana, per a la Igualtat entre Dones i Hòmens.
  
Com en convocatòries anteriors, s'establixen unes ajudes encaminades a incrementar les activitats de les entitats sense ànim de lucre, facilitant el desenrotllament dels seus programes d'igualtat, i garantint així la seua continuïtat.
  
En virtut d'això i fent ús de les facultats que em conferix l'art. 47.11 del Decret Legislatiu de 26 de juny de 1991, pel qual s'aprova el Text Refós de la Llei d'Hisenda Pública de la Generalitat Valenciana i el Decret 120/2003, d'11 de juliol, pel qual s'aprova el Reglament Orgànic i Funcional de la Conselleria de Benestar Social.
  
ORDENE
  
Article 1
  
És objecte de la present Orde la convocatòria d'ajudes per a entitats sense ànim de lucre, que prioritàriament siguen centres de servicis socials especialitzats per a dones, per al desenrotllament dels objectius del Pla d'Actuació del Govern Valencià per a la igualtat d'oportunitats entre hòmens i dones, que es desenvolupen durant l'exercici 2004.
  
La present orde es regirà d'acord amb les bases dictades en l'annex I.
  
Article 2
  
Aprovar les bases per les quals es regix esta convocatòria, incloses com a annex I de la present Orde i el model de sol·licitud que s'acompanya com a annex II.
  
Article 3
  
L'eficàcia de la present convocatòria d'ajudes queda condicionada a l'existència, en els pressupostos de l'exercici econòmic de l'any 2004, de crèdit adequat i suficient per a atendre a les ajudes previstes en la present Orde, havent de publicar-se en el Diari Oficial de la Generalitat Valenciana a l'efecte la Resolució de la Conselleria de Benestar Social en què es determinen les línies pressupostàries i la quantia global màxima que servisca de suport a estes.
  
Els crèdits que han de finançar les ajudes convocades per mitjà de la present Orde estan previstos en la línia de subvenció T5340, a càrrec de l'aplicació pressupostària 29.91.41.9568.622.71.2 (València), 23.33.74.6018.166.95.3 (Alacant) i 11.82.55.2087.121.74.5 (Castelló).
  
DISPOSICIONS FINALS
  
Primera
  
S'autoritza la directora general de la Dona i a la sotssecretària de la Conselleria de Benestar Social, perquè, en l'àmbit de les seues competències, adopten les mesures necessàries per al desenrotllament i l'aplicació d'esta orde.
  
Segona
  
La present orde entrarà en vigor l'endemà de la publicació en el Diari Oficial de la Generalitat Valenciana.
  
Tercera
  
Esta orde, que posa fi a la via administrativa, podrà ser recorreguda potestativament en reposició o bé directament es podrà interposar recurs contenciós administratiu, en els terminis i davant els òrgans que s'indiquen a continuació:
  
a) El recurs de reposició haurà d'interposar-se davant la titular de la Conselleria de Benestar Social en el termini d'un mes a comptar des de l'endemà de la publicació, segons l'establit per la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
b) El recurs contenciós administratiu, haurà de plantejar-se davant la Sala Contenciosa Administrativa del Tribunal Superior de Justícia de la Comunitat Valenciana en el termini de dos mesos, a comptar des de l'endemà de la publicació, d'acord amb l'establit per la Llei 29/1998, de 13 de juliol, Reguladora de la Jurisdicció Contenciosa Administrativa.
  
València, 18 de novembre de 2003
  
La consellera de Benestar Social,
  
ALICIA DE MIGUEL GARCÍA
  
ANNEX I
  
Primera. Objecte
  
És objecte de la present orde la convocatòria d'ajudes a entitats sense ànim de lucre que prioritàriament siguen centres de servicis socials especialitzats per a dones, dirigides a la realització de programes i/o activitats, per al desenrotllament dels objectius del Pla d'Actuació del Govern Valencià, per a la igualtat d'oportunitats entre hòmens i dones.
  
Segona. Entitats beneficiàries
  
Seran beneficiàries de les ajudes aquelles entitats sense ànim de lucre que prioritàriament siguen centres de servicis socials especialitzats per a dones, que tinguen seu social a la Comunitat Valenciana i els programes i les actuacions de les quals es corresponguen amb els determinats per a cada una d'elles en la present Orde.
  
Tercera. Programes objecte de subvenció
  
Seran objecte d'esta subvenció:
  
1. Aquelles accions dirigides a dones en risc d'exclusió social, i/o precarietat econòmica, així com amb problemàtica derivada de la violència de gènere, per mitjà de la realització de tallers de formació integral:
  
·Adquisició d'hàbits i d'activitats en àmbits personals, familiars i socials.
  
·Autoajuda i relaxació.
  
·Alfabetització.
  
·Autoestima.
  
·Formació d'actituds.
  
·Atenció psicològica i social.
  
·Habilitats socials.
  
·Entorn familiar.
  
·Educació sanitària i higiènica.
  
·Altres de semblants característiques que al mateix temps tinguen una orientació formadora (ceràmica, cuina, llar, repàs de roba,etc.).
  
2. Accions d'atenció psicològica a aquelles dones que exercixen la prostitució, l'han exercida o estan en situació de risc d'exercir-la.
  
Queden exclosos de la subvenció:
  
- Els viatges de recreació i/o màrqueting, menjars i semblants.
  
- Els cursos de formació laboral.
  
Les subvencions aniran destinades a finançar els gastos corrents derivats del desenrotllament de les activitats, sense que puguen entendre's subvencionables els gastos relatius al funcionament ordinari de les entitats, ni l'adquisició de material inventariable.
  
En cap cas l'import de la subvenció podrà superar el cost total de l'activitat que ha de desenrotllar la beneficiària.
  
Quarta. Publicitat i difusió
  
Seran obligacions de les entitats beneficiàries de les ajudes regulades en la present Orde:
  
1. Donar a conéixer de manera inequívoca que es tracta d'una acció subvencionada per la Direcció General de la Dona, de la Conselleria de Benestar Social.
  
2. Incorporar en tot el material imprés, que es derive de les activitats objecte de la present Orde, els logotips de la Generalitat Valenciana i del Pla d'Igualtat d'Oportunitats entre Hòmens i Dones.
  
Cinquena. Documentació que ha d'aportar les entitats sol·licitants
  
La sol·licitud de subvenció haurà de presentar-se firmada per la persona que detente la representació legal de l'entitat, conforme al model establit en l'annex II i acompanyada dels documents següents:
  
- Programa per al qual se sol·licita subvenció, segons la fitxa descriptiva establida en l'annex III.
  
- Memòria explicativa del Projecte que permeta ampliar la informació reflectida en les fitxes descriptives, en què es faça constar:
  
\* L'Àmbit territorial del Projecte, característiques de la població a qui va dirigit i els objectius generals d'este.
  
\* La metodologia que s'utilitzarà en el seu desenrotllament.
  
\* Pressupost del Programa, desglossat per conceptes, segons Fitxa descriptiva.
  
\* Sistema d'avaluació sobre els objectius i els resultats previstos en el programa.
  
- Fitxa de manteniment de tercers de l'entitat bancària en què es farà constar el número de compte i el titular d'esta, que haurà de coincidir amb l'Associació sol·licitant de la subvenció (annex IV).
  
- Certificat expedit per la persona que detente la Secretaria de l'entitat que acredite:
  
\* Dades d'identificació del representant legal d'esta.
  
\* Acreditar que dit representant legal té capacitat suficient per a realitzar qualsevol classe de domiciliació bancària per compte d'esta, i fotocòpia del DNI del que subscriu.
  
\* Compromís d'aportar al finançament del Projecte la quantia especificada com a autofinançament de l'entitat sol·licitant.
  
- Fotocòpia del CIF de l'entitat sol·licitant.
  
- Fotocòpia de la inscripció en el Registre d'Entitats corresponent
  
Si la sol·licitud no reunira els requisits i els documents que s'assenyalen en esta base, es requerirà a l'entitat perquè, en el termini de 10 dies esmene la falta o acompanye els documents preceptius, amb indicació que si no ho fera, se li tindrà per desistida de la seua petició, d'acord amb el que establix l'article 71 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
Sisena. Termini i presentació de les sol·licituds
  
El model de sol·licitud, que cal emplenar, s'adjunta a la present Orde com a annex II.
  
El termini de presentació de les sol·licituds serà d'un mes des de la publicació de la present orde en el Diari Oficial de la Generalitat Valenciana, començant el dit termini l'endemà de la seua publicació i finalitzarà el dia del mes següent que tinga assignat el mateix número ordinal del dia de la publicació de l'Orde.
  
Les sol·licituds es presentaran, preferentment, en les seus de les direccions territorials de la Conselleria de Benestar Social a València, Castelló i Alacant, o per qualsevol dels mitjans establits en l'article 38.4 de la Llei de Règim Jurídic de les Administracions Públiques i Procediment Administratiu Comú.
  
Setena. Comissió Avaluadora
  
Per a la selecció dels programes que s'han de subvencionar es constituirà una Comissió Avaluadora formada per:
  
- La cap de Servici de Promoció i Participació Institucional de la Direcció General de la Dona de València o persona en qui delegue.
  
- Un/a tècnic/a de la Direcció General de la Dona de València.
  
- La cap de secció de Coordinació Administrativa.
  
- Els/les coordinadors/es de la Direcció General de la Dona en les seus d'Alacant i de Castelló
  
- Un/a tècnic/a de la Direcció Territorial de Benestar Social de València.
  
- Un/a tècnic/a de la subsecretària de la Conselleria de Benestar Social.
  
Huitena. Criteris de valoració
  
La subvenció dels programes presentats per les entitats sol·licitants, tant de caràcter general com específic, estarà condicionada a l'aplicació dels criteris de valoració, exposats a continuació:
  
1. Tindran preferència d'adjudicació, els sol·licitants que, fins al mateix dia de finalització del termini de presentació d'instàncies, hagueren aportat la documentació completa i correcta a la qual es referix la base cinquena d'esta orde.
  
2. Tindran preferència d'adjudicació, els sol·licitants que en l'exercici anterior, hagen justificat el 100% de la subvenció concedida.
  
3. Es valorarà la continuïtat dels programes i/o activitats objecte de subvenció.
  
4. Es valoraran els objectius que es pretenguen aconseguir amb el projecte per l'entitat sol·licitant i el nombre de beneficiàries previst en relació amb l'àmbit territorial que preveja l'entitat sol·licitant i/o el Programa. Estos objectius, hauran de desenrotllar-se per mitjà de programes que s'adeqüen a una o diverses de les línies d'actuació definides en la base tercera.
  
5. Es valoraran especialment aquells projectes la metodologia dels quals implique la participació activa de la població destinatària en totes les seues fases: disseny, desenrotllament i avaluació.
  
6. Tindran major valoració aquells programes que prevegen indicadors i instruments que permeten mesurar el grau de compliment dels objectius.
  
7. D'acord amb este últim criteri, es valorarà el grau en què el programa per al qual se sol·licita subvenció estiga cofinançat per l'entitat sol·licitant i totes aquelles implicades en el desenrotllament de les actuacions. La valoració d'este cofinançament es tindrà en compte en termes relatius al cost del programa i serà major com més siga este percentatge.
  
Novena. Duració dels programes
  
Les entitats sol·licitants hauran de comprometre's a realitzar les activitats que constituïxen l'objecte del programa finançat al llarg de l'exercici pressupostari de 2004.
  
Deu. Resolució de l'expedient
  
La Comissió d'Avaluació establida en la base setena de la present Orde, elevarà proposta motivada de resolució a la directora general, qui serà competent per a resoldre, per delegació, en virtut de resolució de 30 de gener de 2001, del conseller de Benestar Social, sobre delegació de l'exercici de competències en determinats òrgans de la Conselleria de Benestar Social (DOGV núm. 3936 de 09 de febrer de 2001), atenent als criteris de valoració de la base huitena.
  
La Resolució de concessió de les ajudes indicarà expressament el programa o els programes subvencionats amb indicació de la quantia.
  
Una vegada transcorregut el termini sense que haguera recaigut resolució expressa, s'entendrà desestimada la sol·licitud de concessió d'ajuda en els termes previstos en els articles 44 de la Llei 30/92, de 26 de novembre, de Règim Jurídic de les Administracions Públiques i Procediment Administratiu Comú, modificada per llei 4/1999 de 13 de gener.
  
El termini de resolució de l'expedient serà de dos mesos comptats des de l'endemà a la publicació en el Diari Oficial de la Generalitat Valenciana de la resolució per la qual es determine l'import màxim destinat a finançar els gastos derivats de la convocatòria, una vegada aprovats i publicats els pressupostos de la Generalitat Valenciana per a l'any 2004.
  
La resolució es notificarà a les entitats sol·licitants segons el que disposa els articles 58 i 59 de la Llei 30/92, de 26 de novembre, de Règim Jurídic de les Administracions Públiques i Procediment Administratiu Comú, modificada per llei 4/1999 de 13 de gener.
  
Onze. Obligacions de les entitats beneficiàries
  
1. Realitzar l'activitat que fonamenta la concessió de la subvenció, abans del 30 de novembre de 2004.
  
2. Acreditar davant de la Direcció General de la Dona la realització de l'activitat així com el compliment dels requisits i els condicions que determinen la concessió de la subvenció.
  
3. Sotmetre's al control financer que correspon a la Intervenció General.
  
4. Comunicar a la Direcció General de la Dona l'obtenció d'ajudes per a la mateixa finalitat, procedent de qualsevol administració o ens públic.
  
5. Presentar una memòria justificativa del programa realitzat, que expresse clarament l'avaluació dels resultats obtinguts respecte als objectius plantejats en el dit programa.
  
6. Comunicar a la Direcció General de la Dona, per a la seua autorització, en el cas que corresponga, qualsevol modificació que afecte el desenrotllament i l'execució del programa subvencionat.
  
7. Complir totes les obligacions que es troben previstes per al règim de subvencions i ajudes públiques, que li siguen aplicables a la present orde, de conformitat amb el que disposa el Decret Legislatiu de 26 de Juny de 1991 pel qual s'aprova el Text Refós de la Llei d'Hisenda Pública de la Generalitat Valenciana i la resta de legislació concordant i d'aplicació.
  
Dotze. Justificació i pagament de la subvenció
  
Llevat que la legislació de la Generalitat Valenciana permeta un règim de lliurament de transferències corrents distint, el pagament de les ajudes i subvencions previstes en esta orde s'efectuarà en la forma que es determina en l'art.47 bis del Text Refós de la Llei d'Hisenda Pública aprovat pel Decret Legislatiu de 26 Juny de 1991, ajustant-se a la modalitat següent:
  
- Fins a un 40% de l'import d'esta podrà lliurar-se immediatament una vegada concedida.
  
- Fins a un 20% s'abonarà després de l'aportació i la comprovació de la documentació justificativa de l'efectiva i correcta aplicació de la suma lliurada a l'actuació objecte de la subvenció, i
  
- La resta s'abonarà per la Generalitat Valenciana una vegada es justifique pel beneficiari el compliment d'allò.
  
No obstant això, i respectant els límits establits en l'art.47 bis del Text Refós de la Llei d'Hisenda Pública de la Generalitat Valenciana, la resolució de concessió d'ajudes concretarà els percentatges que s'han d'aplicar en cadascun dels lliuraments.
  
En el cas de bestretes de pagament i d'acord amb l'apartat 3, A), b), paràgraf segon de l'article 47 bis del Text Refós de la Llei d'Hisenda Pública de la Generalitat Valenciana, no s'exigirà al beneficiari la constitució de garantia per les esmentades bestretes per ser els beneficiaris entitats sense ànim de lucre i tindre per objecte l'ajuda o subvenció i el finançament de programes i activitats de servicis socials, sempre que el seu import no excedisca de 90.151,81 euros en el cas de finançar un sol programa, 150.253,03 euros en el cas de finançar dos programes o 210.354,24 euros en el cas de tres o més programes d'actuació. S'entén per bestretes de pagament les quantitats lliurades al beneficiaris abans de la justificació del gasto. Quan se superen estos imports caldrà constituir garanties per bestreta, d'acord amb l'establit en l'article 47 bis-2 de la mencionada norma i podran constituir-se mitjançant pòlisses d'assegurança a càrrec de qualsevol entitat oficialment reconeguda en la quantia i forma que estableix el títol II, capítol III del Reial Decret Legislatiu 2/2000, de 16 de juny, pel qual s'aprova el Reglament General de la Llei de Contractes de les Administracions Públiques, el títol II capítol III del Reial Decret 1098/2001, de 12 d'octubre amb el qual s'aprova el Reglament General de la Llei de Contractes de les Administracions Públiques i l'Orde de 14 de febrer de 1986, de la Conselleria d'Economia i Hisenda i es procedirà a ser dipositada en els servicis territorials de la Conselleria d'Economia i Hisenda i Ocupació de la província corresponent.
  
El compte justificatiu del gasto total efectuat per l'associació, que contindrà:
  
- Memòria explicativa de la realització de les activitats subvencionades, amb avaluació dels resultats obtinguts, firmada per la persona que detente la presidència de l'associació.
  
- Certificat de la persona que detente la Secretaria de l'Associació amb el vistiplau de qui detente la Presidència, indicatiu de la quantia dels gastos ocasionats per cada concepte de l'activitat subvencionada.
  
- Documents acreditatius dels gastos efectivament realitzats per al compliment de l'activitat subvencionada. A la seua presentació es compulsaran les còpies i es tornaran els originals. Les factures presentades per a la justificació dels gastos realitzats hauran de complir els requisits formals exigits per a la seua expedició per l'article 3 el Reial Decret 2.402/1985, de 18 de desembre (BOE núm. 312, de 30 de desembre de 1985).
  
Les justificacions a què fa referència l'apartat anterior, s'hauran de presentar, com a màxim, fins al 30 de novembre de 2004. Transcorregut el termini assenyalat per a la presentació de la documentació sense que la mateixa s'haja realitzat, es deixarà sense efecte el dret a l'ajuda concedida, prèvia resolució degudament notificada a l'interessat basada en tal incompliment.
  
L'import de l'ajuda, en cap cas podrà ser de tal quantia que, aïlladament o en concurrència amb subvencions d'altres administracions públiques o d'altres ens públics o privats, supere el cost de l'activitat que cal que desenrotlle l'entitat beneficiària.
  
Tretze. Minoració o deixament sense efectes de les ajudes concedides
  
L'alteració d'alguna de les característiques no essencials del projecte aprovat, l'incompliment d'algunes condicions establides en la resolució, la falta de justificació de la totalitat de les despeses subvencionades i la concessió, amb posterioritat a la presentació de la sol·licitud, d'altres ajudes públiques o privades, que en el seu conjunt superen el cost de l'activitat que ha de desenrotllar l'entitat beneficiària, podrà donar lloc a la minoració de la subvenció concedida.
  
L'incompliment per l'entitat beneficiària de qualsevol dels requisits, condicions i la resta de circumstàncies que van donar lloc a l'atorgament de la subvenció, la variació de la finalitat de l'actuació o la falta de justificació de l'acció, donarà lloc a la incoació, per l'òrgan competent per a la concessió de les ajudes del corresponent procediment, que podrà finalitzar, si és procedent, amb el desistiment sense efectes de la subvenció i l'obligació de reintegrar les quantitats indegudament percebudes i l'interés de demora, des del moment del pagament de la subvenció.
  
En la tramitació del procediment es garantirà, en tot cas, el dret de l'interessat a l'audiència.
  
El termini màxim per a resoldre i notificar la resolució procedent serà de sis mesos des del moment en què s'incoe l'expedient de revocació o minoració, i si és procedent, reintegrament, una vegada transcorregut el referit termini sense notificar-se la resolució expressa suposarà la caducitat del procediment, però no la prescripció d'accions.